정조 10년 · 목
禮曹啓。依聖敎就議于領議政金致仁。則以爲。京外孝烈人分等。別無他意見。而其中孝子旌閭秩。贈持平許浣。旣以孝行贈職。不可疊施旌閭之典。士人粱顯孟。降置贈職爲宜。贈職秩。通德郞權敞。五衛將李楷。降置復戶爲宜。贈參判柳澐。旣以孝行贈職。不可疊贈。復戶秩。學生崔道觀等四兄弟。竝入似濫。只道觀迪觀。先爲復戶爲宜。烈女復戶秩。良人崔壽煥妻崔召史。旌閭爲宜云矣。敎以依領相議施行。令政院捧傳旨。仍令今日政下批。○孝子南部故通德郞洪朝泳。自能言。未嘗違父母之命。甫十歲。其父疾危。潛詣屛處斷指。將進其血。家甚淸貧。而父欲有施與。則不問親疏。必傾儲應命。執親之喪。木柹三年。溢米數匙。哭擗如初。父之所嗜。終身不食。西部故縣監成德求。孩提時。見母曲肱而睡。徐扶母首。以膝代枕曰。吾恐母臂之疼。甫十歲。隨父之官。每當盤羞。掩抑不食曰。母在家。得無饑乎。居父喪。祥禫之前。未嘗啓齒。其母遘疾。嘗糞以驗其輕重。晨則入廟默祈。夜則仰星攢祝。每省墓。哭必到曛。其沾淚處。墓莎皆枯死。平壤童蒙金壽國。年十一歲時。其母病篤。斷指灌口。母死之後。三年居盧。哀毀過度。竟至夭折。北靑幼學金贊碩。孝子彥沉曾孫也。彥沉之父義忠。乘醉墜橋。彥沉跳入水中。與父同死。其子必承。以水爲仇。平生手不掬水。頭不沐面不頮。且不食魚族。而終其身。贊碩能繼其祖之孝。父病十年沈痼。護養如一日。疾篤。求食新稻米飮。而節早未易得。贊碩遍摘先熟之穗。煮粥以進。其父未及嘗而歿。自是不食白粒。只啜粟米飮。逮至壬戌大饑。嶺穀運來者。皆是正租與白米。而境內無粟米。贊碩時年周甲。絕食多日。竟至枯死。西部故學生兪嶲。四歲失怙。哀毀哭擗。無異成人。其祖母哭泣。收淚諫止。勸其母粥飮。朝晡祭奠。必隨參。以孝童稱者也。稍長。見人具慶。輒流涕不禁。年十七。赴會集醉歸。毌責之。自是不復執盃。嘗出宿畿庄。忽驚窹。冒夜起程。日晡到家。其母果有疾。卽誠發宵寐也。母患腦腫。口吮七日獲痊。母病革。斷左手一指。注血於母口。血盡則又斷一指。遂盡十指。延母命七日。旣遭艱未旬日。形容骨立。一朞髮盡變。每値喪餘之月。不赴宴集。凘毀成疾。竟至不起。南原故士人邢世績。十四歲。父病割股斷指。得延數日之命。家本貧寠。負米供親。捆屨織席。辦祭田。母病血指灌口。復延三日。葬母翌日。廬于墓。昕夕省掃。雖風雷雨雪。未嘗少廢。北部故學生金宅淳。七歲學千字文。至孝當竭力。忠則盡命曰。人道忠與孝而已。大書以自省。八歲隨父之湖邑。父方決歸。奉廟主於輿。退而治行。家人失兒所在。遍尋窮搜。則肅然跽坐於輿側。其母訶之曰。長者出已久矣。汝何獨在此。卽婉辭以對曰。嘗聞祖先魂氣在他鄕。則唯子孫是依。年十三四。在父任所。見父夜燭治文書。憂形于色曰。親老不能養。以十口貽親憂。子逸父勞。寧無愧於心乎。丁母憂。晨夜血泣。如嬰兒失抱。嘗夜大雷雨。人皆失措。跪坐筵几之側。雷止還次。旣三年。孺慕如一日。每當天時變嬗。輒泫然曰。地中寒燠不可知。而生人之裘褐自如。人理固如是乎。因嗚咽不成聲。後居父喪。致疾不能起。開城府故士人李鼎濡。孝子贈掌令柱萬之孫也。甫弱冠。其母以腹病沈痼。常思動作。晝夜背負。十年如一日。母病夜半卒劇。症勢已無可爲。而能斷指進血。翌朝而甦。以延七年壽。後又患腦腫。臭不堪近。而日常吮之。經月而瘳。及丁憂廬墓。墓所僻在深山。虎豹成群。而自廬墓之後。屛跡不見。村人至今傳說。竝旌閭。開城府故士人粱顯孟。其父病。書夜侍側。半年煼灼。以至日嘔血數升。而不少懈。父病革。叩地籲天。至於掌浮胷血而不知止。及其喪也。廬墓啜粥終三年。繼遭母喪。堊室三年。口不接鹽醬之屬。雖大雨雪。上墓攀擗。終喪之翌年。以哀毀不起。一鄕稱梁孝子。西部故士人沈壽星。卽 英陵國舅靑川府院君奉祀孫也。十歲失怙。以不及詳父之典刑。爲終身至痛。每當諱辰。攀號擗踊。無異在殯。常灑掃墓庭。顧瞻歔欷。祈寒溽暑。未嘗廢輟。嘗寢忽痛哭。傍人喚醒則曰。夢中偸兒入家廟。盡抱木主以去。仍明燭上祠。神主袱果自脫落。事母盡孝。枕膝摩乳。作嬰兒戲。居憂也。年衰而不去衰絰。哀毀逾節。及其歿。遠近皆曰。八十純孝之人亡矣。西部故學生沈克賢。自能語時。父母病。啼泣不食。稍長嬉戲。不離親側。父病久臥。臥處瘡甚。日夜用手承之。累月手掌盡穿。及遭故。爲其母在。强進粥飮。免死而己。服闋。忽捫體泫然曰。吾槁皮復欲津。臀有肉乎。母喪旣成服。昏仆不省。語在口中曰。母氏來日所進作何物。歔欷流涕連號母氏。竟不起。龍仁故縣監李之老。自三四歲。柔婉敬恭。每吮母乳。輒雙手以擎。兩膝以跪。一家婦人。愛而戲之曰。乳是母血。血枯則危。自聞此語。絕口不復飮。五歲偶得美饌。却而不嘗曰。父方疏食。吾何忍喫此。其伯父稱之曰。此兒眞天生孝子也。居母喪。啜粥終制。菜醬不入口。後丁外憂。不以年衰而或怠。恒居堊室。坐不擧頭。言不啓齒。家距先墓。幾十餘里。素有脚痿之症。而逐日往省。不以風寒暑雨而間焉。塋域草棘。手自剪去。墓庭積雪。躬自掃除。及其疾革。强起拜廟。俯伏於悒。移時而逝。驪州故士人具舜相。四歲失怙。以不及養爲終身痛。語及親事。必泫然流涕。母抱奇疾。晝夜侍側。衣不解帶者。四十年如一日。家雖貧窶。供養之具。竭力預備。有索卽進。有季妹。母嘗念其貧之。欲有所與。則雖田土藏獲器皿。一意承順。無所顧吝。母喪哭踊塊苫。不以旣老而少廢。晨昏哭墓。手自鋤草。不以風雨寒暑而或闕。毀瘠旣甚。而薑桂之滋。終不近口。遂以毀疾。未終喪而逝。 永同故士人鄭源仁。五歲失怙。値其父回甲之年。自月正朔日。杜門號泣不茹葷。及値喪餘。擧哀衰服。如袒括之初。母嬰毒癘。虔誠祝天。願以身代。如是三日。果獲勿藥。及葬親。不忍離墓。其子請還。泣曰。孤露餘生。依慈爲命。獲罪神明。終天與訣。幽宅在此。吾將安歸。構曲木之窩。三時攀栢。雨雪之夜。虎輒自來。傍廬蹲踞。顯有相護之意。首夏朔奠。魚肉愆時。痛未備需。伏墓哀號。雉忽自捉。庸以薦饗。鄕黨傳異。陰城故學生閔東亮。如遭父喪。擗踊如老成。母病斷指出血。血凝不流。則更嚼而連注。卒獲復甦。其居廬所食。不過半盂粥一匙鹽。以御史褒啓。有復戶之典。而終身不受。禮山故學生趙榮遠。父母之病。兩度斷指。十指無完。改葬父母。年已七十。淚盡繼血。若在初喪。在世時。道伯狀聞。有給復除職之命。南部故通德郞沈健永。弱冠時。負笈山房。一日曉起。心忽驚動。衝冒大雪。顚倒下山。父忽病革。囓指出血。血小則刲臂灌口。及喪。哀毀骨立。母旣孀居。積病床第。朝夕粥飮。躬自執炊。三載如一。未掌替人。與昆弟群從。制爲條約。以寓奉先追遠之誠。婦孺亦從而化之。高陽士人李伯英。自在髫齡。父母有病。不暫離側。遭母喪。啜粥三年。未嘗見齒。父病。晝夜祝天。靡所不至。竟未回甦。勺水不入口。纔過殯斂。不勝喪而滅。原州故折衝安如衡。本以吏胥。父病。嘗糞而驗輕重。禱天而願身代。斷指灌血。甦其旣絕之命。旣遭喪。墓在二十里外。而逐日往哭。不避風雨。事兄如事父。年過六十。未嘗離側。飮食必共。衣服必先。其兄死。長號而臥仍不起。同時窆焉。竝贈職。東部故通德郞權敝。親病沈痼。爲學醫方。終獲神效。當盛夏侍湯。親思紅柹。而村人忽送八箇紅柹。試用則沈痾頓祛。居喪年旣六十。哭擗哀毀。不離堊室。便嬰奇疾。執喪愈勤。朝夕啜粥。不近滋味。才過一朞。竟至不起。廣州故五衛將李楷。十歲以後。躬耕負薪。孝養老父。父病沈痼。博覽醫書。透得妙方。隨症投藥。屢危乃瘳。父於病餘思美味。楷卽呼泣自責。忽有山雉。得以爲饌。父患毒腫。吮其膿汁。終至完合。及其祭。器皿祭需。親自洗滌。雖隆冬不廢。終身如一。北部良人沈壽巖。父歿晝夜呼哭。幾至滅性。母病篤。斷指灌血者再。終至不救。則昏倒僅甦。啜粥三年。長湍故士人金鼎台。孝行旌閭人天益子也。父患背疽。日夜吮膿。得以向甦。父葬墳土。親自負築。仍作草幕。朝夕奠哭。哭至夜半。其地多虎豹。而哭墓之時。則群虎輒環伏於十步之內。哭止而散。素無井泉。而淸水忽湧出於草幕傍。及歸家日。泉脈卽涸。江華府良人車順行。生長畎畝。素無聞見。自髫齓事親以誠。一味之小。未或先嘗。一事之微。必皆咨稟。人稱天生孝子。父病疽。吮汁數朔。旣喪三年啜粥。幾至滅性。母病篤。冒寒沐身。拜日請代。首尾四朔。輒得回甦。後當病革。嘗穢斷指。無所不至。其喪居廬墓側。薪水祭奠。躬執其事。攀擗哀呼。終喪如一日。谷山故士人韓道濟。孝子以周之曾孫。孝子 贈戶曹佐郞震台之孫。母病阽危。沐浴禱天。願以身代。及其氣絕。斷指灌血。幸得復甦。後又三年侍病。嘗糞驗症。終又斷指。三日乃甦。及喪負土築壠。躬自植木。菀然成林。康津良人金致伯。年六十。販鹽負柴以養親。父病篤。三次斷指。灌血輒甦。父喪。自其葬日廬墓側。晨昏省拜。雨雪不廢。啜粥號擗。踰年如一日。 珍島巫夫姜天福。父以痰症危谻。聞人肉人油爲良劑。天福自割左股肉二片而煮灸。瀝其油以飮之。切其肉以啖之。仍得蘇完。後父病更篤。天福復欲割膚。其妻千召史曰。夫旣割膚以活父命。妾豈獨愛惜其身乎。仍割右股肉一片以饋之。果延活數旬。及遭喪。結廬墓側。啜粥號泣。一如袒括之日。光陽士人鄭澤龍。父嬰疾。嚼指垂血。再得回甦。母患痁。割股以進。又見蘇完。 豐德浦人金漢吉。母病背瘡。晝宵口吮。至于翌年而得完合。未幾發腦後腫。又如前口吮。而其母病重氣絕。則屢斷指以進。仍得回甦。公山故幼學崔道觀。母病斷指注血。遭喪廬墓終制。二弟迪觀。族人之無嗣者。欲取以螟養。其親亦許之。而迪觀時七歲。誓心不胷曰。謂他人父。可謂孝乎。雖有親命。不敢從也。母病嘗糞驗味。父病血指獲甦。母嗜梨而齒落艱嚼。求取爛梨種。積功培植。及至結實。隨熟揀摘。兩手替掬。資溫以進。母歿梨不復實。鄕黨號曰孝梨。三弟遠觀。年纔三四。母抱奇疾。每當飼乳。輒掉頭而退曰。兒如哺乳。恐添母病。纔成丱角。遭父喪哀毀頻絕。仲兄患癰。口吮得甦。四弟運觀。幼年失怙。衰麻殯側。晝夜處冷。遂成風痺。竝復戶。而崔遠觀運觀。依領相議置之。永平私奴車風男。繼母中風。全身不收者四十年。供養極其飽煖。或進魚肉。其母憐其飢餒。每使分食。則受而潛置。後心繼進。每當出傭。夫妻替留。飮食扶將。少無怠忽。母有所生二子。感其兄之貧能盡孝。或迎養其母於渠家。則其母不能堪一旬。而必呼風男。命免賤。 西部故知事李時聖。年至七十。事親如一日。親年彌高而病忽谻。嘗糞甜苦。焚香露禱。伊日夕。有現夢授藥之異。果得奇效。家在北山下。每上山祈遐齡。至九十八而卒。人謂孝感所致。篤老居廬。所籍枕苫。淚痕成濕。定州故知事姜弘濟。母死三年居廬。父病革斷指灌口。延二日之命。弘濟之病。子德純德新。相繼斷指。延命亦兩日。弘濟父時文。亦以孝行旌閭。春川故士人李鎔。以孝旌閭 贈職尙英之曾孫。以孝旌閭垕鎭之側室子也。父病革。思蒸鮒魚。時値冬節。求之甚難。鎔年方十一。呼天叩氷而得鮒。其父賴而開胃。厥疾乃瘳。竝給食物。○孝女靈光士人丁世大女。其父干連殺獄。累月滯囚。丁氏年纔十六。聞巡使到邑。自斮無名指一節。血書其父之冤狀以呈。仍得保放。翌春巡路。又斮食指一節。血陳冤情。懸其指節於紙尾呈之。遂得覈放。平壤士人李學時女。年未及䈂。其父累月沈病。醫云人肉有效。輒自割股以食之。遂得其效。翌年其父又得病將盡。則斷指灌口。乃得三日之甦。竟至不救。泣血三年。仍爲自盡。竝旌閭。○孝婦松禾別武士韓震配妻盧氏。其姑年近八十。身嬰奇疾。盧氏晝夜祝天。疾轉危谻。而斷指灌血。幸得回甦。其舅八十四歲。老病難救又斫其指第二節出血灌口能得蘇完。命旌閭。 禮安良人千正福子婦林召史。早喪夫。事舅孝。其舅聞人獵獸。扶杖出戶。猝逢豹虎。相與搏鬪。命在頃刻。林女以裳蔽舅面。以斧斫虎頭。斃虎救舅。而盡氣力。仍以病臥。遂至不起。命給復。○忠臣南原故義兵將 贈兵曹參議梁大樸。當壬辰亂。聞 大駕西狩。呼哭七日。倡義傳檄。豪俊壯士至者千餘。諸軍應募亦數千。又發二男及家僮數百。編爲行伍。器械糗糧。皆辦於私。刑馬誓衆。推招討使高敬命爲上將。自爲副將。移檄於文烈公趙憲。幷力討賊。遇賊於任實。出奇兵夾擊大破。手所聝五六級。義兵所殲六千餘。破腦塗地。川流亦赤。遂伐大亭樹。白而書刻曰。萬曆壬辰六月二十五日。梁大樸破倭於此。一村名之曰。伐亭。大樸募兵之際。日夜驅馳。出沒山谷。幾匝二月。勞悴成疾。赤血下泄。日至數盆。七月初吉。北望 行在所。力疾行四拜禮。失聲大慟而病益篤。諄諄如夢中語者。惟討賊一事。臨死大聲曰。死爲厲鬼。必殺賊奴。吾豈在張巡後䢸。歿於全州陣中。有二長虹亘西壘。夜大雷雨。天使熊化之序曰。文武大業。播傳中州。與蜀之諸葛氏頑頡之。命旌閭。○烈女東部故學生任敎常妻李氏。十歲受小學。至王蠋忠臣不事二君。烈女不更二夫之語。掩卷歎曰。此知有三網五常者矣。及遭夫喪。勺水不入口者三日。別處一室。未嘗盥梳。始着一衣。亦不澣易。雖暑月不開窓戶。皮黃肌消。膝攣肩穿。形容變眞。人鬼莫分。其舅欲醫治則曰。非不欲自裁。而延一縷而過日月者。爲兩家之有父母也。志欲終制。戒在全歸。豈忽醫治。仍閉目而臥。終喪前七朔。畢命於所處之屋。東部故承旨崔台衡妻洪氏。遭夫喪勺水不入口者八日。諸子女涕泣諫止。防守甚密。便若回心。至夜半。臥在空處。氣息已絕。一空碗有鹽水餘瀝。南部故士人李惟仁妻徐氏。孝友夙著。其夫不勝喪病篤。徐氏涕泣禱天。祈以身代。及遭喪。潛入靈座前。布纓頭髮。自縊而死。得遺書三紙。一則訣其叔母。一則訣夫兄。一則訣二子也。 南部故典涓司奉事丁希舜妻千氏。其夫疾革。泣而告曰。君今不諱。吾當從後。一伏苫塊。不移跬步。食不近口。氣息奄奄。灌以水湯。則嚼舌不納。謂其子曰。吾有言于亡人。不可失信。積十三日。竟以自滅。北部故學生劉益曄妻玄氏。其夫少嬰奇疾。十年將護。百端勞苦。人所不堪。怡然無倦。及夫病無可爲。收拾其平日衣服器玩。一一整齊。遂入所處之房。頃時不出。但聞嘔吐之聲。家人驚怪入見。則藥碗倒側。毒氣已發。遂與其夫。同時溘然。北部文益周子婦申氏。其夫喪。勺水不近者十有二日。㱡㱡難保。其舅涕泣曰。汝無子女。汝夫三年奠禮。汝宜主之。而如是自棄。汝夫之靈。將爲餒鬼矣。卽幡然開睫。强引粥飮。終祥之夕。奠需必親。哭擗如禮。過祭入室。飮毒自絕。中部故士人吳允常妻金氏。其夫歿。殯斂之衣。手自裁縫。旣成服。請于舅姑。移處密室。盡賣釵釧。以辦尊姑歲製之資。悉出嫁時衣裳。洗澣改縫後。蒙面而臥。不見天日。不與人接語。水穀不近口。舅姑勸粥。則略呷數匙。旋服薑汁。捎滌穀氣。日就澌滅。告舅姑未能終養。盥櫛正席而終。臨絕麾其凡出。意欲不絕於男子之手。南部故學生洪始淵妻李氏。其夫年十九。以關格死。李氏以刀斫指。刀鈍不入。一斫再斫。竟無奈何。則已有自裁之意。舅姑晝宵䧛護。不得遂志。乃蒙被一臥。盛暑極熟。寢戶不開。隆冬大寒。綿絮不加。所着一衣。三年不解。未嘗擧頭露面。黏貼床席。漸成髑髏。蟲蛆生於臥處。蟣蝨遍於身上。距其夫大朞前一月。奄然而盡。坡州士人洪宗周妻李氏。其夫溺死於澤。李氏告父母曰。死於水者。招魂所溺之水然後。魂乃返宅云。請備祭需。往慰亡者之魂。父母憐而許之。李氏往于澤。從而溺死。江華府故學生權有相妻李氏。夫喪昏絕良久曰。薄命之人。旣不遂同室之計。決難忘同穴之盟。告尊堂以所守之心。謂子女曰。不復爲汝毋。不飮勺水粒米。過十日嘔血數斗而盡。渭原軍人任成云妻姜召史。夫喪哀毀哭擗。感動傍人。及葬時。抱其子而泣告母曰。未亡之人。不能奉養字恤。惟不知不孝不慈。而年今二十喪夫。必有侵污。不如早歸同穴。潛入屍房。仰藥卽殞。原春道故營吏全東曄妻申召史。其夫被打於人而死。申女長在殯前。哀毀日甚。或縫新衣。或浣舊衣。家人問其故。則答云。夫衣用於返葬時。女衣當爲吾斂身之具。且曰。夫讎尙未復。當見償命後。下從亡夫。及聞讎人在獄徑斃。申女悲號。曰夫屍今歸故山。此身何托。讎人又卽徑斃。此恨何洩。夜往後圃柹樹下縊死。晉州良女粉黛。年二十三喪夫。以刃剌項。又服砒礵。因傍人挽救而不死。八年寡居。持心深固。其兄弟哀其年少。托以縫衣。强要於其家。令一男子來住近地。將欲深夜强劫。粉黛知其計。乃於中夜。稱以往見舅家。直往義嚴。仍以溺死。鳳山故士人李荷基妻金氏。其夫溺死。至服闋日。自製新衣一襲。躬臨其夫所溺之所。呼天焚之。仍欲投水。爲傍人挽救。伊日夕。入其寢房。昏倒枕席而絕。傍有滷痕沙盒。而所佩幋巾有諺書。先以不孝謝罪尊姑。次以立後懇托宗中。白川士人安瀅妻蔡氏。其夫喪。潛入寢室。飮藥而絕。傍有遺書二幅。一告訣舅姑。一告訣本家。時年二十二。 瑞興閑良秋陽啓妻廉氏。夫喪擗踊號絕。必欲自處。左右扶將開慰。則幡然改圖。初終衣衾。手自製縫。看檢襲斂。及至成服日。潛飮鹽水而盡。咸興通德卽韓錫明妻朴氏。年六十五。夫喪禫後。自經而盡。得諺書於衣帶中有曰。家翁損世。嗣兒又夭。窮簿之命。不可須臾在世。而虛堂靈座。饋奠無人。苟延縷命。幸過練祥。今則禫月已盡。義不可生云。咸興幼學韓光老妻柳氏。其夫遘疾以歿。闔家傳染。經歲未葬。定其窆期。則柳氏精備葬具。至誠無憾。夜半乘家人着睡。自縊而死。咸興幼學金壽弘妻李氏。年二十六喪夫。卽欲自決。而擧家者守。不得遂志。凡百葬具。盡心營備。葬夫之前一日。潛縊其家後檐。 咸興幼學李宗海妻魏氏。年二十成婚。纔四朔而喪夫。誠奉祭奠。孝養舅姑。至終祥祭訖。潛入寢房。飮毒而死。咸興幼學池釆鱗妻金氏。年十九喪夫。襲斂諸節。一如禮制。入棺之後。自縊而死。咸興鄕人朴春輝妻李氏。夫死營葬之需。及自已死後治喪之具。盡爲措備然後。家間前頭之事。書以諺字。藏於所佩囊中。而親自奠酌於其姑之靈几。哭死於其夫之殯所。 鏡城幼學李達明妻朱氏。常讀三綱行實烈女等書。艷慕不已。其夫死。哀痛氣窒者數矣。舅姑展席請臥。强起辭之曰。禮當寢苫。豈敢臥席乎。居八日。語小姑曰。夫喪喪需之所貸者。將爲舅姑之所勤念。是爲遺恨云。是夜入園中。自縊而死。會寧幼學尹德義妻吳氏。夫死襲斂。卽起再拜於其舅姑。亦拜於其夫屍床。傍人疑訝。或以爲荒迷所致。其夜果自縊而死。甲山旗牌官盧成就妻內婢聖愛。其夫病深。斷指出血瀝口得甦。及喪。面不洗髮不櫛。人鬼莫辨。徑理窆具。盡其誠禮。旣葬。飮藥自決。而爲其有四歲穉女。限十歲所着衣服。酌量長短。裁縫藏置於篋笥。 竹山鄕吏金尙煜妻沈召史。其夫早死。而舅姑之前。不見擗踊。送終衣服。手自裁縫。夫死第三日。請其姑。負襁兒而乞乳於隣婦曰。今日日晷。將爲何時。其姑曰。幾近午時。姑旣往。沈女梳髮浴身。着新襪服浣衣。待午時飮滷坐化。午時卽其夫死之時也。朔寧幼學李國平妻金氏。夫死定葬期前十餘日。裝束新衣。飮藥自殞。楊州學生金瑢妻徐氏。夫疾篤。呼天叩地。十指皆折。及屬纊。急就私室自縊。家人知而救之。是夜潛入屍室。引亡人腰帶。自絕于屍傍。抱川幼學楊漢奭妻安氏。夫病漸至難醫。絕粒飮。形神焦枯。若將先自垂盡。及喪。守在屍傍。搥胷碎首。體無完膚。血流滿床。及夫殯斂之際。乘擧家哀遑。縊死於檐楹下。果川故士人李霖妻金氏。年二十三喪夫。方屬纊。金氏一聲擗踊。披髮自投於屋後溪水。命已垂絕。蒼黃援溺。移時回甦。舅姑勉諭曰。余今年老。以汝孝心。何不顧念。必欲從夫耶。金氏曰。小婦命薄。前月失子。今日夫死。三從已絕。不如速死。但問斂屍畢否。俄頃之間。忽吞鍮箸。自投軒下。㗋血淋漓。已無及矣。豐德故士人李元耇妻鄭氏。其夫夭逝。擧家老少。習知鄭氏節行。有自決之事。咸集一處。晝夜看護。則卽拭淚與語。以釋家中之疑。襲斂諸具。手自辦備。葬需亦爲親檢。時時哭泣曰。只願同月同日葬矣。終以夫死之月自經。同日而葬。懷德故幼學金啓相妻李氏。年二十六喪夫。有老舅與二稚子。手縫送終之具。殯斂旣畢。暗服毒藥。僅以喉音。語其傍人曰。冡姒可以奉養老舅。夫兄可以撫育吾兒。一死從夫。決矣何憾。語未離口。仍卽殞絕。北部故學生金宅淳妻申氏。夫喪或引繩或抱刀。舅輒防之不得決。舅勸以粥飮。輒和顏色。惟命是唯。舅出則屈兩指。刮喉吐出。不留一粒。氣血銷鑠。殆失人形。曉夜嘔血。氣息將絕。聞其舅至。强作神氣力。諱將絕之狀。傍人異之。屬纊前。請舅黨中最親愛者告之曰。今則死矣。良★(口+卞)所願。而辜負尊舅。此是不孝。言訖而絕。西部故學生申奎夏妻李氏。夫疾篤。遽自飮藥。與其夫同日而逝。東部故府使尹守訥妻黃氏。夫患痰喘。尋醫入洛。黃氏在鄕。每日齋沐祝天願代。其夫竟死于京第。黃氏聞訃昏絕。馳至喪次。卽地氣塞。傍人多守救藥。則吐出砒礵之末。略有醒覺。其夫之兄。泣告事理之重。則曰。夫亡從亡。平生所誓。家事子婦叔父在焉。言訖而終。海南士人崔必崑妻李氏。夫死抱屍氣塞。半日而甦。成服翌日。早起梳洗。更着澣衣。手櫛穉子。日午稱病入臥。氣窒色變。擧室蒼黃。忽見捕蠅之器。則滿碗砒礵。吸盡無餘。始知飮毒其絕已久。羅州故業儒姜哲周妻金氏。其夫死自縊。而家人救之。葬日欲自決。而一家守之。及至大祥。七日不食。又吞蟹醬蜜河豚卯。泣請其姑。移臥於夫死之房而殞絕。長興故士人河海宗妻趙氏。其夫死。拊屍哭踊。幾絕還甦。家人以有遺腹。喩其不可輕死之意。乃强氣自抑。翌年夏解娩之後。以粘末淸蜜。授之小姑。托以乳道不足。必以此煮粥飼子。且解衣件首餙。給其孕胎婢子及產兒隣媪曰。我本乳小。幸乳吾兒。仍卽絕粒而臥。一夕暗取農酒一勺。和飮毒藥。將絕謂舅姑曰。罪婦時年三十四。自家夫死後。忍過七朔者。徒以一塊遺腹之故。今則從夫之願遂矣。南平故選武軍官羅小采妻黃召史。在田畝。不與男子竝坐。其夫死。舅姑念其自決。晝夜伺察。則必以和容婉語。反自開釋。有女息生纔四朔。常掩其面而不欲親視。捨其乳而代以米汁。舅姑責以少恩則曰。夫死舅老。田野之事。此身擔當。則兒無哺乳之時。可以預養穀水云。定其夫葬期。措置葬需。入家後結項而死。寶城故學生梁基采妻鄭氏。結縭七閱月。未及于歸而其夫死。聞計之夕。謂其老母曰。死生有命。願母氏。勿以此女疚懷。遂奔哭。乘其屍傍無人。以亡夫之腰帶。結項自盡。興陽鮑人金占山妻南召史。與其夫及同里諸人。騎船出海。遇風船覆。各自逃生。南女及諸人。先爲出陸。回顧其夫。尙在水中。南女謂諸人曰。夫在死境。吾何獨生。復投入水。溯洄從之。救夫不得。同爲渰死。其後拯出。則兩手抱夫。完在水底。全州故士人金啓沃妻河氏。夫死。盛夏閉戶。不見天日。不面親戚。但以粥飮沾喉而已。一日托其稚兒於庶姑。泣辭其舅曰。賤息之尙延一縷。爲見家夫之入地。遷就至此。不如遄歸。絕食五日而死。 江東故士人吳希亮妻白氏。夫死。不事梳櫛。哀毀彌篤。大祥祭畢後。飮藥將絕曰。非不欲夫死卽從。而但念旣乏嗣續。几筵無主故。隱忍苟活。只待今日。積城良人崔壽煥妻崔召史。其夫死。舅姑察其無生意。寬譬之曰。乳下之稚。腹中之兒。柰何不護養哉。崔女卽收其悲疚。供喪如禮。旣解娩。則語傍人曰。吾所以忍以至此。徒以腹有遺也。幸今分娩。可以成吾志。乃抱兒而乳之曰。與爾訣矣。自是水醬不近口。積十四日而死。開城府故縣監朴河潤妾吳召史。以長鬐官婢。免賤從朴。朴病死。勺水不入口。遭喪翌月。謂有腹病。不參夕奠。忽有嘔吐之聲。家人往視。砒礵裹紙。尙在其傍。滿席黃水。臭氣甚惡。以淅米水灌之。則緘口不受曰。吾死決矣。幸勿施藥。以八歲兒。托於嫡室而終。時年二十六。竝旌閭。三登幼學朱德謙妻金氏。夫病篤。一餐一藥。不經手不進。及夫命將盡。血指灌口。良久乃甦。越三日而死。卽欲從死。其舅謂以三年饋奠終喪事亡之義。遂感舅言。永廢梳洗。蓬首垢面。哀毀骨立。其夫祥祭後。絕食臥床。終餓而死。命復戶。